
ΣΥΜΒΑΣΗ ΠΑΡΑΧΩΡΗΣΗΣ ΚΑΙ ΕΚΜΕΤΑΛΛΕΥΣΗΣ ΔΙΚΑΙΩΜΑΤΩΝ ΕΠΙ ΕΦΕΥΡΕΣΗΣ
Στη Θεσσαλονίκη, σήμερα [ημερομηνία], μεταξύ:
αφενός του  Ειδικού Λογαριασμού Κονδυλίων Έρευνας (ΕΛΚΕ) του Διεθνούς Πανεπιστήμιου της Ελλάδος (ΔΙΠΑΕ) που εδρεύει στη Θεσσαλονίκη, 14ο χιλ. Θεσσαλονίκης - Ν. Μουδανιών, Θέρμη, Τ.Κ. 57001 με ΑΦΜ 997015012 και ΔΟΥ. Ζ΄ Θεσσαλονίκης και εκπροσωπείται νομίμως για την υπογραφή του παρόντος από τον Καθηγητή Κωνσταντίνο Δαυίδ, σύμφωνα με την υπ' αριθ. πρωτ. 37319/30.10.2025 Πράξη του Προέδρου της Επιτροπής Ερευνών του Ειδικού Λογαριασμού Κονδυλίων Έρευνας (Ε.Λ.Κ.Ε.) του Διεθνούς Πανεπιστημίου της Ελλάδος (Δι.Πα.Ε.)», Καθηγητή κ. Σταμάτιου Αγγελόπουλου, περί παροχής εξουσιοδότησης υπογραφής στον Αντιπρόεδρο της Ε.Ε. (Φ.Ε.Κ. τ. Β΄ 6128/18.11.2025), εφεξής καλούμενου «ΕΛΚΕ/ ΔΙΠΑΕ» και 
αφετέρου 1. του/της ……………………. [ονοματεπώνυμο, πατρώνυμο, ιδιότητα, ΑΦΜ, κάτοικος ………], 
2. του/της ……………………. [ονοματεπώνυμο, πατρώνυμο, ιδιότητα, ΑΦΜ, κάτοικος ………], 
εφεξής καλούμενος/-οι «Εφευρέτης/-ες»,
συμφωνούνται, συνομολογούνται και γίνονται δεκτά τα ακόλουθα. 
Η παρούσα αφορά αποκλειστικά την εφεύρεση [τίτλος, σύντομη τεχνική περιγραφή, αριθμός δήλωσης ή αίτησης, εφόσον υπάρχει], εφεξής «Εφεύρεση».

ΑΡΘΡΟ 1: ΟΡΙΣΜΟΣ ΕΦΕΥΡΕΣΗΣ
Ως «Εφεύρεση» νοείται αποκλειστικά η συγκεκριμένη εφεύρεση που ταυτοποιείται στο προοίμιο και περιγράφεται αναλυτικά στο Παράρτημα Α, το οποίο αποτελεί αναπόσπαστο μέρος της παρούσας. Η προστασία της αξιολογείται σύμφωνα με τις προϋποθέσεις της ισχύουσας νομοθεσίας.
Για τους σκοπούς της παρούσας σύμβασης, ως "Εφεύρεση" νοείται οποιαδήποτε ανακάλυψη η οποία πληροί τα εξής κριτήρια:
Νέα: Η εφεύρεση είναι νέα σε σχέση με την προηγούμενη τεχνική στην οποία αναφέρεται και δεν έχει δημοσιευτεί σε οποιοδήποτε επιστημονικό περιοδικό ή συνέδριο προγενέστερα από την ημερομηνία κατάθεσης της αίτησης για χορήγηση Διπλώματος Ευρεσιτεχνίας.
Εφευρετική Δραστηριότητα: Η εφεύρεση παρέχει λύση σε τεχνικό πρόβλημα, η οποία δεν είναι προφανής για το μέσο ειδικό της αντίστοιχης τεχνικής. Η εφεύρεση μπορεί να αφορά μέθοδο, προϊόν ή διεργασία που επιδέχεται βιομηχανική εφαρμογή.
Η παρούσα καλύπτει την αίτηση και το δίπλωμα ευρεσιτεχνίας που αφορούν την Εφεύρεση, καθώς και τις αιτήσεις επέκτασής τους. Άλλα αυτοτελή δικαιώματα διανοητικής ιδιοκτησίας περιλαμβάνονται μόνον εφόσον προσδιορίζονται ρητά στο Παράρτημα Α.
ΑΡΘΡΟ 2: ΑΠΟΦΑΣΗ ΕΠΙΤΡΟΠΗΣ ΕΡΕΥΝΩΝ
Η Επιτροπή Ερευνών, λαμβάνοντας υπόψιν την από ……… εισήγηση της Επιτροπής Αξιολόγησης Ευρεσιτεχνίας, αποφάσισε ότι το Πανεπιστήμιο, μέσω του Ε.Λ.Κ.Ε., θα αποτελέσει τον καταθέτη/δικαιούχο του αιτήματος για την κατοχύρωση της Εφεύρεσης προς το Εθνικό Γραφείο Ευρεσιτεχνίας (ΟΒΙ), το Ευρωπαϊκό Γραφείο Ευρεσιτεχνίας (EPO) ή κατάθεση διεθνούς αίτησης για δίπλωμα ευρεσιτεχνίας (PCT) μέσω του ΟΒΙ.

ΑΡΘΡΟ 3: ΠΟΣΟΣΤΑ ΔΙΚΑΙΩΜΑΤΩΝ ΚΑΙ ΠΑΡΑΧΩΡΗΣΗ 
Τα μέρη αναγνωρίζουν, για τους σκοπούς της παρούσας, ότι η Εφεύρεση αποτελεί εξαρτημένη εφεύρεση κατά το άρθρο 6 του ν. 1733/1987 και ότι το δικαίωμα επ’ αυτής ανήκει κατά σαράντα τοις εκατό (40%) στο ΔΙ.ΠΑ.Ε. και κατά εξήντα τοις εκατό (60%) στον/στους Εφευρέτη/-ες. Εάν υπάρχουν περισσότεροι εφευρέτες ή άλλοι δικαιούχοι, το ακριβές ποσοστό του συμβαλλόμενου Εφευρέτη και η συναίνεση των λοιπών δικαιούχων προσδιορίζονται στο Παράρτημα Α πριν από την υπογραφή. 
Ο Εφευρέτης παραχωρεί στο ΔΙ.ΠΑ.Ε. το δικό του ποσοστό δικαιωμάτων επί της Εφεύρεσης, δηλαδή [ποσοστό που ανήκει στον συμβαλλόμενο Εφευρέτη]%, για την κατάθεση, κατοχύρωση, διατήρηση, διαχείριση και εμπορική εκμετάλλευση της Εφεύρεσης. Το ΔΙ.ΠΑ.Ε. δικαιούται να ενεργεί ως καταθέτης και δικαιούχος της σχετικής αίτησης και του διπλώματος για το παραχωρούμενο ποσοστό και να εισπράττει μέσω του Ε.Λ.Κ.Ε. τα ωφελήματα της αξιοποίησης, με την επιφύλαξη της καταβολής που ορίζεται στο άρθρο 4. Η παραχώρηση αφορά την Εφεύρεση και τις χώρες προστασίας που εγκρίνονται κατά την παρούσα και ισχύει για όσο διαρκούν τα αντίστοιχα δικαιώματα. 
Η περαιτέρω παραχώρηση άδειας εκμετάλλευσης ή μεταβίβαση δικαιωμάτων σε τρίτο αποφασίζεται από το ΔΙ.ΠΑ.Ε. σύμφωνα με τις εφαρμοστέες διαδικασίες του, με προηγούμενη έγγραφη ενημέρωση του Εφευρέτη για τους ουσιώδεις οικονομικούς όρους. Για ποσοστά ή δικαιώματα τρίτων που δεν καλύπτονται από την παρούσα απαιτείται η χωριστή συναίνεση των δικαιούχων τους. Ο Εφευρέτης διατηρεί την ιδιότητά του ως δημιουργού της Εφεύρεσης. 

ΑΡΘΡΟ 4: ΚΑΤΑΘΕΣΗ ΚΑΙ ΑΞΙΟΠΟΙΗΣΗ
Σε περίπτωση που η Επιτροπή Ερευνών αποφασίσει να προχωρήσει στην κατάθεση της Εφεύρεσης, ο ΕΛΚΕ/ ΔΙΠΑΕ  αναλαμβάνει τη διαδικασία κατάθεσης της αίτησης για ευρεσιτεχνία, με τη βοήθεια εξειδικευμένων δικηγόρων ή patent attorneys από το μητρώο εμπειρογνωμόνων του Γραφείου Μεταφοράς Τεχνολογίας
Εάν η εφεύρεση αξιοποιηθεί εμπορικά, ο ΕΛΚΕ/ ΔΙΠΑΕ  υποχρεούται να καταβάλει στον εφευρέτη ποσοστό 60% των ωφελημάτων που εισπράττει από την αξιοποίησή της, αφού πρώτα αφαιρέσει τα έξοδα που αφορούν τη διαδικασία της κατοχύρωσης και τη διατήρηση της ευρεσιτεχνίας (π.χ. ετήσια τέλη, αμοιβές δικηγόρων, καταθέσεις σε χώρες πέραν της αρχικής).

ΑΡΘΡΟ 5: ΕΞΟΔΑ ΚΑΤΑΘΕΣΗΣ ΕΥΡΕΣΙΤΕΧΝΙΑΣ
Ο ΕΛΚΕ/ ΔΙΠΑΕ  αναλαμβάνει τη χρηματοδότηση της κατάθεσης της αίτησης για δίπλωμα ευρεσιτεχνίας, κατόπιν της προβλεπόμενης απόφασης της Επιτροπής Ερευνών και της υπογραφής της παρούσας. Εάν η χρηματοδότηση για την κατοχύρωση προέρχεται από δημόσια χρηματοδότηση (π.χ. μέσω προγράμματος ΕΣΠΑ) ο ΕΛΚΕ/ ΔΙΠΑΕ καλύπτει αποκλειστικά το ποσοστό της χρηματοδότησης που του αναλογεί.

ΑΡΘΡΟ 6: ΕΠΙΠΛΕΟΝ ΕΞΟΔΑ ΓΙΑ ΤΗ ΔΙΑΤΗΡΗΣΗ ΤΗΣ ΕΦΕΥΡΕΣΗΣ
Εφόσον το Πανεπιστήμιο συνεχίσει να έχει οικονομικές υποχρεώσεις για τη διατήρηση της ευρεσιτεχνίας, τα έξοδα αυτά θα αφαιρούνται πρώτα από τα ωφελήματα που προκύπτουν από την εμπορική αξιοποίηση της Εφεύρεσης και στη συνέχεια το συμφωνηθέν ποσοστό (60%) θα αποδίδεται στον εφευρέτη.

ΑΡΘΡΟ 7: ΚΑΤΑΘΕΣΗ ΚΑΙ ΕΠΕΚΤΑΣΗ ΕΥΡΕΣΙΤΕΧΝΙΑΣ
i. Διαδικασία Κατάθεσης Ευρεσιτεχνίας: Η κατάθεση της ευρεσιτεχνίας πραγματοποιείται από το Γραφείο Μεταφοράς Τεχνολογίας και Τεχνογνωσίας σε συνεργασία με τον εφευρέτη/ερευνητή και με τη συνδρομή του Λογιστηρίου και του εξωτερικού εμπειρογνώμονα (δικηγόρου / patent attorney) που ορίζεται κατά περίπτωση ως πληρεξούσιος του Πανεπιστημίου για την κατάθεση της ευρεσιτεχνίας. Ο πληρεξούσιος παρακολουθεί τις ειδικότερες προθεσμίες και τις απαιτούμενες περαιτέρω ενέργειες, ενημερώνοντας εγκαίρως το Γραφείο Μεταφοράς Τεχνολογίας και Τεχνογνωσίας.

ii. Διεθνής Επέκταση: Σε διάστημα μικρότερο των δώδεκα (12) μηνών από την αρχική κατάθεση της αίτησης στον ΟΒΙ, υπάρχει η δυνατότητα επέκτασης της ευρεσιτεχνίας, με κατάθεση είτε διεθνούς αίτησης PCT μέσω του ΟΒΙ, είτε απευθείας σε διεθνή γραφεία ευρεσιτεχνιών (όπως το EPO, USPTO κ.λπ.). Η δυνατότητα επέκτασης εξετάζεται από την Επιτροπή Ερευνών, μετά από κατάθεση αιτιολογημένου αιτήματος από τον εφευρέτη/ερευνητή.

iii. Αξιολόγηση Επέκτασης: Για τη διαμόρφωση της απόφασης της Επιτροπής Ερευνών, μπορεί να ζητηθεί η γνώμη του Γραφείου Μεταφοράς Τεχνολογίας και Καινοτομίας ή και της Επιτροπής Αξιολόγησης Ευρεσιτεχνίας, η οποία εισηγήθηκε την κατάθεση της ευρεσιτεχνίας από το Πανεπιστήμιο. Στην περίπτωση αυτή, εάν αποφασιστεί η επέκταση της ευρεσιτεχνίας, η διαδικασία θα συνεχιστεί σύμφωνα με τις προβλεπόμενες ενέργειες.

iv. Διατήρηση Ευρεσιτεχνίας: Μετά την κατάθεση της αίτησης κατοχύρωσης της εφεύρεσης, η ευρεσιτεχνία εξετάζεται σε ετήσια βάση από την Επιτροπή Ερευνών για τη συνέχιση καταβολής των τελών προστασίας, κατόπιν αιτήματος του εφευρέτη/ερευνητή και εισήγησης του Γραφείου Μεταφοράς Τεχνολογίας και Τεχνογνωσίας. Αν η ευρεσιτεχνία δεν έχει αξιοποιηθεί εμπορικά εντός πενταετίας, το Πανεπιστήμιο μπορεί να συνεχίσει τη χρηματοδότησή της μόνο κατόπιν ειδικά αιτιολογημένου αιτήματος και απόφασης που θα ισχύει για ένα έτος. Για την περαιτέρω διατήρηση, ο εφευρέτης/ερευνητής θα πρέπει να καταθέτει νέο αίτημα κάθε έτος και να ακολουθείται η ίδια διαδικασία.

v. Παραίτηση από Χρηματοδότηση: Εφόσον η ευρεσιτεχνία δεν αξιοποιηθεί εμπορικά εντός οκτώ (8) ετών από την κατάθεση της αίτησης σε οποιοδήποτε Γραφείο Εφευρέσεων (ΟΒΙ, ΕΡΟ, USPTO, κ.λπ.), ο ΕΛΚΕ/ ΔΙΠΑΕ μπορεί να συνεχίσει τη χρηματοδότηση μόνο κατόπιν απόφασης της Συγκλήτου του ΔΙ.ΠΑ.Ε., η οποία είναι αιτιολογημένη και έχει διάρκεια ισχύος ενός έτους.

vi. Συνέχιση Διαδικασίας από τον Εφευρέτη/Ερευνητή: Σε περίπτωση που ο ΕΛΚΕ/ ΔΙΠΑΕ αποφασίσει να μην συνεχίσει τη χρηματοδότηση ή διατήρηση της ευρεσιτεχνίας, ο εφευρέτης/ερευνητής ενημερώνεται εγγράφως τουλάχιστον εξήντα (60) ημερολογιακές ημέρες πριν από την κρίσιμη προθεσμία, καθώς και για τις εκκρεμείς υποχρεώσεις που προκύπτουν από την αίτηση ή τη χορήγηση της ευρεσιτεχνίας. Η τυχόν επαναπαραχώρηση δικαιωμάτων του ΔΙ.ΠΑ.Ε. ή λύση της παρούσας ως προς συγκεκριμένη χώρα ή δικαίωμα απαιτεί χωριστή έγγραφη συμφωνία και τις αναγκαίες διατυπώσεις. Η παύση χρηματοδότησης από μόνη της δεν μεταβάλλει τον νομικό χαρακτηρισμό της Εφεύρεσης ή την κυριότητα δικαιωμάτων.


ΑΡΘΡΟ 8: ΣΥΜΠΛΗΡΩΜΑΤΙΚΕΣ ΡΥΘΜΙΣΕΙΣ

Η Επιτροπή Ερευνών του ΔΙ.ΠΑ.Ε. μπορεί να αποφασίσει για τη χρηματοδότηση της κατάθεσης ή της επέκτασης της ευρεσιτεχνίας σε άλλες χώρες, εφόσον η αξία των εν λόγω αποφάσεων υπερβαίνει τις 20.000 ευρώ. Σε αυτές τις περιπτώσεις, το Συμβούλιο Διοίκησης του ΔΙ.ΠΑ.Ε. θα λάβει την τελική απόφαση, κατόπιν εισήγησης της Επιτροπής Ερευνών και της Επιτροπής Αξιολόγησης Ευρεσιτεχνίας.

ΑΡΘΡΟ 9: ΕΜΠΙΣΤΕΥΤΙΚΟΤΗΤΑ
i. Γενικοί Όροι Εμπιστευτικότητας: Τα μέρη συμφωνούν ότι, κατά τη διάρκεια της σύμβασης και μετά τη λήξη της, θα τηρούν εμπιστευτικές όλες τις πληροφορίες που αφορούν την Εφεύρεση και τη διαδικασία κατοχύρωσης αυτής, τις οποίες αποκτούν από την άλλη πλευρά. Οι πληροφορίες που παρέχονται από το ΔΙ.ΠΑ.Ε. ή τον εφευρέτη δεν θα αποκαλύπτονται σε τρίτους χωρίς τη γραπτή συναίνεση του άλλου μέρους, εκτός εάν απαιτείται από το νόμο ή για τη διαδικασία κατάθεσης και κατοχύρωσης της Εφεύρεσης.

ii. Περιορισμός στη Χρήση Πληροφοριών: Ο εφευρέτης και το ΔΙ.ΠΑ.Ε. συμφωνούν να χρησιμοποιούν τις εμπιστευτικές πληροφορίες μόνο για τους σκοπούς της παρούσας σύμβασης και σε καμία περίπτωση για προσωπικό όφελος ή για την εξυπηρέτηση οποιουδήποτε άλλου σκοπού.


iii. Υποχρεώσεις Μετά τη Λήξη της Σύμβασης: Όλες οι υποχρεώσεις εμπιστευτικότητας παραμένουν σε ισχύ ακόμα και μετά τη λήξη ή την καταγγελία της παρούσας σύμβασης.

ΑΡΘΡΟ 10: ΑΠΟΠΟΙΗΣΗ ΚΑΙ ΜΗ ΑΠΟΚΛΕΙΣΤΙΚΗ ΑΝΑΦΟΡΑ
i. Αποποίηση: Η σύναψη αυτής της σύμβασης δεν συνιστά μεταβίβαση ή μεταφορά δικαιωμάτων άλλης φύσης εκτός από αυτά που ρητά προβλέπονται από τη σύμβαση. Ο εφευρέτης συμφωνεί να αποποιηθεί οποιαδήποτε αξίωση για άλλες αμοιβές ή ωφελήματα πέρα από αυτά που αναφέρονται στην παρούσα συμφωνία.

ii. Μη Αποκλειστική Αναφορά: Το ΔΙ.ΠΑ.Ε. διατηρεί το δικαίωμα να αναφέρει τη συμμετοχή του εφευρέτη στην Εφεύρεση για λόγους προώθησης και δημοσιότητας, χωρίς να περιορίζεται σε αυτήν την αναφορά. Ο εφευρέτης συμφωνεί σε αυτή τη μη αποκλειστική αναφορά και δημοσιοποίηση, στο πλαίσιο προώθησης της καινοτομίας και των ερευνητικών αποτελεσμάτων του Πανεπιστημίου.

ΑΡΘΡΟ 11: ΓΕΝΙΚΟΙ ΟΡΟΙ
1. Εφαρμοστέο Δίκαιο: Η παρούσα σύμβαση διέπεται και ερμηνεύεται σύμφωνα με το ελληνικό δίκαιο.

1. Επίλυση Διαφορών: Οποιαδήποτε διαφορά που προκύψει από την εκτέλεση της παρούσας σύμβασης θα επιλύεται μέσω διαπραγματεύσεων μεταξύ των μερών. Εάν δεν καταστεί δυνατή η επίλυση της διαφοράς, τότε η διαφορά θα επιλύεται από το αρμόδιο δικαστήριο της Θεσσαλονίκης.


1. Η παρούσα εφαρμόζεται αποκλειστικά στην Εφεύρεση και στα ρητώς προσδιοριζόμενα στο Παράρτημα Α δικαιώματα. Επέκταση σε υπόδειγμα χρησιμότητας, βιομηχανικό σχέδιο ή νέα εφεύρεση απαιτεί χωριστή έγγραφη συμφωνία.

Οι συμβαλλόμενοι, αφού διάβασαν και κατανόησαν το περιεχόμενο του παρόντος, το υπογράφουν σε ισάριθμα αντίτυπα.
 Για το ΔΙ.ΠΑ.Ε.                                      


Οι Εφευρέτες:
1. Ονοματεπώνυμο – Υπογραφή – Ημερομηνία
2. Ονοματεπώνυμο – Υπογραφή – Ημερομηνία
3. Ονοματεπώνυμο – Υπογραφή – Ημερομηνία
4. …

